# Predlog

****

**MINISTARSTVO KAPITALNIH INVESTICIJA**

Podgorica, 16. februar 2022 godine

Broj: 04-304/22-1552/2

**K O N C E S I O N I A K T**

**O NEMETALIČNOJ MINERALNOJ SIROVINI TEHNIČKO-GRAĐEVINSKOG KAMENA**

**LOKALITETA “MILOŠEV KRŠ”, PRIJESTONICA CETINJE**

**Podgorica, decembar 2021. godine**

**OPŠTI PODACI O KONCESIONOM AKTU**

**Naziv Koncesionog akta:**

**Koncesioni akt o nemetaličnoj mineralnoj sirovini tehničko-građevinskog kamena**

**lokaliteta “Milošev krš”, Prijestonica Cetinje**

Izrada Koncesionog akta izvršena je na osnovu godišnjeg Plana davanja koncesija za detaljna geološka istraživanja i eksploataciju mineralnih sirovina za 2021. godinu, koji na osnovu člana 7 stav 1 Zakona o koncesijama („Sl.list CG“,8/09 i 73/19) donosi Vlada, a u koji je uvršten i lokalitet tehničko-građevinskog kamena “Milošev krš”, Prijestonica Cetinje.

U skladu sa članom 40 Zakona o geološkim istraživanjima („Sl. list RCG’’, br. 28/93, 27/94, 42/94 i 26/07 i „Sl. list CG“, br. 28/11) i Programom geoloških istraživanja, JU Zavod za geološka istraživanja je pripremila kompleksnu geološku podlogu za potrebe izrade Koncesionog akta za lokalitet tehničko-građevinskog kamena “Milošev krš”, Prijestonica Cetinje.

U skladu sa Zakonom o koncesijama („Službeni list CG”, broj 8/09 i 73/19) i Planom za davanje koncesija za detaljna geološka istraživanja i eksploataciju mineralnih sirovina za 2021. godinu, Ministarstvo kapitalnih investicija-Vlade Crne Gore (u daljem tekstu: Ministarstvo) je pripremilo Koncesioni akt za za davanje prava na detaljna geološka istraživanja i eksploataciju tehničko-građevinskog kamena lokaliteta “Milošev krš”, Prijestonica Cetinje.

Koncesioni akt je urađen u skladu sa članom 19 Zakona o koncesijama.

**Izvori podataka za izradu Koncesionog akta:**

* Raspoloživa geološka i rudarska dokumentacija Ministarstva kapitalnih investicija i JU Zavod za geološka istraživanja Podgorica;
* Podaci Uprave za katastar i državnu imovinu – Područna jedinica Cetinje, br. 917-119-97/2021 od 14.04.2021;
* Mišljenje Sekretarijata za uređenje prostora i zaštitu životne sredine, Prijestonica Cetinje, broj 05-332/21-188 od 19.03.2021.godine;
* Mišljenje Uprave za zaštitu kulturnih dobara, br. 03-128/2021-17/2 od 12.04.2021.
* Podaci Zavoda za statistiku o ostvarenim prodajnim cijenama mineralnih sirovina za 2020. godinu, (br. 01-059/21-806/2 od 30.03.2021);
* Tehnički izvještaj sa koordinatama graničnih tačaka lokaliteta “Milošev krš”, Prijestonica Cetinje.

**Zakonski propisi korišćeni pri izradi Koncesionog akta:**

* Zakon o koncesijama („Sl. list CG“, br. 8/09 i 73/19);
* Zakon o rudarstvu („Sl. list CG“, br. 65/08, 74/10 i 40/11);
* Zakon o geološkim istraživanjima (‘“Sl. list RCG’’, br. 28/93, 27/94, 42/94 i 26/07 i „Sl. list CG“, br. 28/11);
* Zakon o procjeni uticaja na životnu sredinu („Sl. list RCG“, br. 75/18);
* Uredba o kriterijumima i načinu obračuna iznosa minimalne koncesione naknade za ustupanje prava na istraživanje i eksploataciju mineralnih sirovina („Sl. list CG“, br. 37/11 i 40/16);
* Uredba o visini sredstava za sanaciju i rekultivaciju prostora na kojem se izvode rudarski radovi, načinu obračunavanja, plaćanja i korišćenja tih sredstava („Sl. list CG“, br. 51/11).
* Uredba o načinu utvrđivanja naknade za korišćenje nepokretnosti u državnoj imovini („Sl. list CG“, br. 132/21).

**Mjesto i vrijeme izrade Koncesionog akta:** Podgorica, decembar 2021. godine

**S A D R Ž A J**

|  |  |
| --- | --- |
| Uvod |  |
|  |  |
| 1.Tehnički izvještaj o lokalitetu tehničko-građevinskog kamena “Milošev krš” |  |
|  |  |
| 2.Rok trajanja koncesije |  |
|  |  |
| 3.Osnovni parametri za ocjenu ekonomske opravdanosti investicije |  |
|  |  |
| 4.Mjere za zaštitu životne sredine |  |
|  |  |
| 5.Rekultivacija istražno-eksploatacionog prostora “Milošev krš” |  |
|  |  |
| 6.Unapređenje energetske efikasnosti |  |
|  |  |
| 7.Uslovi koje je dužan da ispunjava koncesionar u pogledu tehničke opremljenosti, finansijske sposobnosti i ostale reference i dokaze o ispunjavanju tih uslova |  |
|  |  |
| 8.Minimalni – početni iznos koncesione naknade |  |
|  |  |
| 9.Kriterijumi za izbor najpovoljnije ponude |  |
|  |  |
| 10.Spisak potrebne tehničke dokumentacije sa uslovima za njenu izradu, odobrenja, saglasnosti i mišljenja za obavljanje koncesione djelatnosti |  |
|  |  |
| 11.Hronologija izrade tehničke dokumentacije i pribavljanje odobrenja i saglasnosti za izvođenje rudarskih radova |  |
|  |  |
| 12.Osnovni elementi tenderske dokumentacije (oglas, dokumentacija vezana za ponudu) |  |
|  |  |
| 13.Spisak propisa koji se primjenjuje u postupku davanja koncesije i u vršenju koncesione djelatnosti |  |
|  |  |

**UVOD**

U skladu sa Zakonom o koncesijama i Planom za davanje koncesija za detaljna geološka istraživanja i eksploataciju mineralnih sirovina za 2021. godinu, Ministarstvo kapitalnih investicija - Vlade Crne Gore (u daljem tekstu: Ministarstvo) u saradnji sa JU Zavod za geološka istraživanja, je pripremilo Koncesioni akt za davanje prava na detaljna geološka istraživanja i eksploataciju nemetalične mineralne sirovine tehničko-građevinskog kamena lokaliteta “Milošev krš”, Prijestonica Cetinje.

Cilj izrade Koncesionog akta je pokretanje postupka javnog nadmetanja za izbor najpovoljnije ponude za dodjelu Ugovora o koncesiji za istraživanje i eksploataciju nemetalične mineralne sirovine tehničko-građevinskog kamena na lokalitetu “Milošev krš”, Prijestonica Cetinje.

Izrada Koncesionog akta izvršena je na osnovu godišnjeg Plana davanja koncesija za detaljna geološka istraživanja i eksploataciju mineralnih sirovina za 2021. godinu, a u koju je uvršten i lokalitet tehničko-građevinskog kamena “Milošev krš”, Prijestonica Cetinje.

U skladu sa članom 18 stav 3 Zakona o koncesijama, prije upućivanja Koncesionog akta Vladi na usvajanje, Ministarstvo kapitalnih investicija organizuje i sprovodi javnu raspravu u roku od 15 do 30 dana od dana upućivanja javnog poziva za javnu raspravu.

Poslije sprovedene javne rasprave, Ministarstvo dostavlja Vladi, u skladu sa članom 18 stav 1 Zakona o koncesijama, Koncesioni akt sa Izvještajem sa javne rasprave na usvajanje.

Nakon usvajanja Koncesionog akta od strane Vlade, Ministarstvo objavljuje Javni oglas za davanje koncesije za detaljna geološka istraživanja i eksploataciju nemetalične mineralne sirovine tehničko-građevinskog kamena na lokalitetu “Milošev krš”, Prijestonica Cetinje.

Koncesija za detaljna geološka istraživanja i eksploataciju nemetalične mineralne sirovine tehničko-građevinskog kamena na lokalitetu “Milošev krš”, Prijestonica Cetinje, daje se putem javnog nadmetanja u otvorenom postupku, na način propisan Zakonom o koncesijama.

Ponuđač dostavlja ponudu na osnovu Javnog oglasa za davanje koncesije. Rok za dostavljanje ponuda ne može biti kraći od 30 dana od dana objavljivanja Javnog oglasa u dnevnom štampanom mediju.

Javni oglas se objavljuje i u ’’Službenom listu Crne Gore’’.

# TEHNIČKI IZVJEŠTAJ O NEMETALIČNOJ MINERALNOJ SIROVINI TEHNIČKO -GRAĐEVINSKOG KAMENA NA LOKALITETU “MILOŠEV KRŠ”, PRIJESTONICA CETINJE

## 1.1. Predmet Koncesionog akta

Predmet ovog Koncesionog akta je lokalitet nemetalične mineralne sirovine tehničko-građevinskog kamena lokaliteta “Milošev krš”, Prijestonica Cetinje .

**1.2. Položaj i opis lokaliteta**

Perspektivni prostor pojave tehničko-građevinskog kamena “Milošev krš”, se nalazi neposredno uz put za Đinoviće i Štitare, na jugozapadnim padinama brda Milošev krš na oko 7 km, vazdušne linije, sjeveroistočno od Cetinja, sa kojim je povezan regionalnim asfaltnim putem Podgorica – Cetinje. Sa desne strane puta, koji se odvaja od pomenutog regionalnog puta, na udaljenosti od oko 3 km, nalazi predmetna lokacija. Ovaj put se dalje nastavlja do Štitare, Bokova i Mikulića. Prostor pojave “Milošev krš” se nalazi na nadmorskoj visini od 560 do 590 m.n.m.

Predmetna pojava je nazvana “Milošev krš” po istoimenom uzvišenju (603 m.n.m) na čijim padinama se nalazi traženi prostor.

Prema kartografskoj podjeli, pojava tehničko-građevinskog kamena “Milošev krš” pripada topografskom listu Cetinje 1:100 000, sekciji Cetinje, 1:25 000.

Na osnovu zahtjeva JU Zavod za geološka istraživanja – Podgorica, u skladu sa Uredbom o povjeravanju dijela poslova iz nadležnosti Ministarstva ekonomije JU Zavod za geološka istraživanja („Sl. list CG“, broj 16/18, 83/18, 74/19 i 110/20), a za potrebe izrade koncesionog akta za lokalitet tehničko-građevinskog kamena “Milošev krš”, Prijestonica Cetinje, preduzeće za izvođenje geodetskih radova Etalon Geo Office doo Podgorica, koje je registrovano i licencirano za tu vrstu posla, je uradilo Tehnički izvještaj o granicama područja uslovne parcelacije i preparcelacije za lokalitet “Milošev krš”, Prijestonica Cetinje.

Lokalitet je šire definisan prostorno planskom dokumentacijom - prostorno urbanističkim planom Opštine Cetinje, i nakon izvršenih istražnih radova definisan je u utvrđenim koordinatama državnog koordinatnog sistema (DKS), i prikazan na katastarskom planu KO Dobrsko Selo, čime je utvrđena površina područja koncesije i obim područja.

Na priloženim skicama prikazano je

1) Područje koncesije na katastarskom planu KO Dobrsko Selo**,** sa koordinatama

graničnih tačaka. u trenutku izrade ovog Tehničkog izvještaja,

2) Područje koncesije na ortofoto karti UZN.

3) Područje koncesije na topografskoj karti 1:25000.

Prostor koji se nalazi na podrucju katstarske opštine Dobrsko Selo je dio KP343, svojina

Crne Gore, raspolaganje Vlada Crne Gore.

Na planu KO Dobrsko Selo, razmjere 1:2500, na zemljištu na kojem se nalazi lokalitet tehničko-građevinskog kamena “Milošev krš”, definisan je koncesioni prostor sa 6 graničnih tačaka sa utvrđenim koordinatama državnog koordinatnog sistema (DKS) i površinom od 4 ha 68 a 50 m² koju zahvata predmetno područje.

Koordinate graničnih tačaka i površina lokaliteta tehničko-građevinskog kamena “Milošev krš”, Prijestonica Cetinje, dati su u Tehničkom izvještaju, koji je sastavni dio predmetnog Koncesionog akta.

1.3. **Geomorfološke karakteristike područja lokaliteta “Milošev krš”**

Šire područje lokaliteta “Milošev krš” se karakteriše oblicima reljefa nastalim kao rezultat intenzivno izražene geotektonske aktivnosti i naročito izraženih, egzogenih erozionih procesa, koji su oblikovali manje ili veće površi, u okviru nekad jedinstvene fluviodenudacione površi, disecirane povremenim i stalnim vodenim tokovima strmih strana, uskih klisurastih dolina u karbonatnim stijenama i proširenim, aluvijalnim dolinama i zaravnima u područjima sa klastičnim i jezerskim sedimentima.

Reljef istražno-eksploatacionog prostora i okolnog terena je brdski i brdsko-planinski, sa uzvišenjima Ćukovac 794 m.n.m, Zelenikovac 531 m.n.m i druga. Teren je kamenit, obrastao niskim rastinjem.

1.4. **Mišljenje uprave za zaštitu kulturnih dobara**

Mišljenjem Uprave za zaštitu kulturnih dobara, br. 03-128/2021-17/2 od 12.04.2021. godine, konstatovano je da u predmetnom zahvatu lokaliteta “Milošev krš”, sa aspekta zaštite kulturnih dobara, može da se pristupi istraživanju i eksploataciji mineralne sirovine na predmetnoj lokaciji, uz obavezu da se uvaže zakonske odredbe konstatovane ovim Mišljenjem.

U toku izrade Koncesionog akta i realizacije predmetne koncesije, potrebno je uvrstiti i poštovati odredbe čl. 87 i 88 Zakona o zaštiti kulturnih dobara („Sl.list CG“, br. 49/10, 40/11, 44/17 i 18/19), koje se odnose na slučajna otkrića – nalaza od arheološkog značaja, ukoliko se prilikom izvođenja geoloških i rudarskih radova naiđe na iste, o čemu je potrebno obavijestiti ovu Upravu.

1.5. **Podaci o imovinsko-pravnim odnosima**

U aktu Uprave za katastar i državnu imovinu – Područna jedinica Cetinje, br. 917-119-97/2021 od 14.04.2021. godine navedeno je, da područje pojave tehničko-građevinskog kamena “Milošev krš”, pripada KO Dobrsko selo i obuhvata katastarsku parcelu 343, LN 85.

Teren obuhvaćen predmetnim prostorom zauzima površinu od 4 ha 68 a 50 m² i nalazi se u vlasništvu Države Crne Gore (svojina) i Vlade Crne Gore (raspolaganje). Površina zahvata istražno-eksploatacionog prostora prikazana je u okviru pomenutog Tehničkog izvještaja koji sadrži podatke sa naznačenim vlasnicima u trenutku izrade kao i koordinate graničnih tačaka uslovne parcelacije i preparcelacije.

Ukoliko je vlasnik zemljišta koncedent, ne vrši se eksproprijacija, već se smatra da je koncesionar dobijanjem koncesije dobio saglasnost za njegovo korišćenje.

Članom 45 Zakona o koncesijama na nepokretnosti koja je predmet koncesije upisuje se zabilježba tereta na osnovu zaključenog ugovora o koncesiji, u skladu sa zakonom kojim je uređen upis prava na nepokretnostima.

1.6. **Podaci iz prostorno urbanističke dokumentacije**

Na osnovu dopisa Sekretarijata za uređenje prostora i zaštitu životne sredine, Prijestonica Cetinje, broj 05-332/21-188 od 19.03.2021.godine, predmetni lokalitet “Milošev krš”, PUP-om Prjestojnice Cetinje, nije predviđeno kao koncesiono područje za istraživanje i eksploataciju ali je ostavljena mogućnost da se druga područja, uz definisani koncesioni akt i adekvatnu procjenu uticaja na životnu sredinu, mogu realizovati. Za sva područja koja mogu biti predmet koncesije u skladu sa zakonima za pojedine oblasti, mogu se definisati koncesiona područja na osnovu prethodnih istraživanja i za one lokacije, koje nisu definisane ovim planom, a nisu u konfliktu sa drugim namjenama i zaštićenim područjima, zonama i koridorima.

1.7. **Infrastruktura**

Saobraćajne veze u užem i širem području lokaliteta “Milošev krš” su veoma dobre, kada se radi o drumskom saobraćaju.

Lokalitet tehničko-građevinskog kamena “Milošev krš” se nalazi neposredno uz magistralni put Podgorica-Cetinje.

Do prostora predmetne pojave tehničko-građevinskog kamena vodi asfaltni put širine 3 m i dužine od oko 3 km, koji spaja ovaj lokalitet sa regionalnim asfaltnim putem Podgorica – Cetinje. Na lokalitetu i njegovoj neposrednoj blizini nema stalnih naselja, prve kuće se nalaze na oko 500 m u naselju Markov do, istočno i u selu Bokovo,na oko 1000 m, zapadno od lokaliteta. Trasa dalekovoda se nalazii na oko 1000 m zapadno od predmetnog perspektivnog prostora.

U ekonomskom pogledu, a imajući u vidu postojeću infrastrukturu, ovo područje je, uglavnom, oslonjeno na Cetinje. Od privrednih djelatnosti u ovom regionu od posebnog značaja su: rudarstvo, poljoprivreda i drvna industrija.

Realizacija koncesije na predmetnom lokalitetu tehničko-građevinskog kamena “Milošev krš”, daje nesumnjiv doprinos u ukupnom razvoju i rješavanju socijalno ekonomskih problema stanovništva u opštini Cetinje.

**1.8. Tržište**

Potražnja, odnosno potrošnja, pojedinih frakcija kamenog agregata ima trend stalnog porasta, a naročito je izražena potreba za frakcijom 0/4 mm, koja ima i najširu primjenu u građevinarstvu. Ovakav porast potražnje rezultat je konstantnog povećanja izgradnje građevinskih objekata, potreba modernizacije i održavanja postojećih i izgradnje novih saobraćajnica.

Budući da se u širem području Cetinja, u zadnje vrijeme, intenzivno gradi (kako stambeni objekti tako i putna i ostala komunalna infrastruktura), postoji mogućnost konstantne tražnje ove vrste građevinskog materijala.

Na području opštine Cetinje primarni kameni agregati (tehničko-građevinski kamen) utvrđeni su sa znatnim rezervama, na više lokaliteta. Posebno treba istaći da na prostoru opštine Cetinje ima jedan zaključen Ugovor o koncesiji za eksploataciju tehničko-građevinskog kamena koji još uvijek nije počeo eksploataciju. Davanjem novih koncesija obezbjediće se tržišna konkurencija, kao podsticaj razvoja privrednih aktivnosti u Opštini Cetinje.

**1.9. Dosadašnja geološka istraživanja, rezerve i kvalitet mineralne sirovine**

Prema podacima OGK SFRJ, 1:100 000, list Kotor, teren lokaliteta “Milošev krš” izgrađuju gornjotrijaski, svijetlo smeđi krečnjaci, djelimično prekristalisali, debelo slojeviti do bankoviti, na površini karstifikovani u velikoj mjeri. Prostor pojave tehničko-građevinskog kamena “Milošev krš” se nalazi na relativno povoljnom terenu sa aspekta geoloških faktora i zbog svojih prirodnih karakteristika može se smatrati kao teren pogodan za prikupljanje geoloških i inžinjersko-geoloških podataka. Sa aspekta primjene tehničko-tehnoloških rješenja otvaranja ležišta i buduće eksploatacije, morfološke karakteristike prostora omogućavaju tehnički izvodljiva i racionalna rješenja. Svi navedeni parametri će biti analizirani i definisani u toku izrade odgovarajuće tehničke dokumentacije. Posebna pažnja mora biti usmjerena na zaštitu životne sredine, i pored toga što planirana vrsta istraživanja i eksploatacije ove mineralne sirovine traži primjenu modernih tehničkih sredstava i mehanizacije, čiji je nepovoljni uticaj na životnu sredinu relativno mali.

*Rezerve mineralne sirovine*

S obzirom da nisu vršena detaljna geološka istraživanja na ovom prostoru, nema podataka o rezervama i kvalitetu tehničko-građevinskog kamena. Može se konstatovati, na osnovu raspoloživih podataka, da se predmetna lokacija nalazi na povoljnom terenu sa aspekta geoloških faktora, a zbog svojih prirodnih karakteristika, može se smatrati kao teren povoljan za detaljna geološka istraživanja i eksploataciju tehničko-građevinskog kamena.

S obzirom na veličinu prostora (60 000 m2) i na morfološke karakteristike (razlika terena od 560 do 590 m.n.m), procjenjene geološke rezerve na prostoru pojave tehničko-građevinskog kamena “Milošev krš” su oko 1 500 000 m3.

*Kvalitet mineralne sirovine*

U toku terenskih aktivnosti u toku 2019. godine, u okviru projekata “Prikupljanje i analiza podataka, izrada informacione baze i ocjena potencijalnosti kao osnove za planiranje proizvodnje i snabdijevanje primarnim kamenim agregatima u Crnoj Gori” ova lokacija je izdvojena kao perspektivna, sa aspekta korišćenja tehničko-građevinskog kamena. Za ispitivanje fizičko-mehaničkih karakteristika kamena sa ove lokacije uzeta je jedna proba za kompletna ispitivanja fizičko-mehaničkih karakteristika.

Na osnovu rezultata laboratorijskih ispitivanja (proba sa oznakom Mk-3/19 za kompletnu analizu kamena) kao i na osnovu analogije sa sličnim ležištima, možemo pretpostaviti da će sirovina sa ovog lokaliteta ispuniti uslove za primjenu kao tehničko-građevinski kamen. Konačno mišljenje o upotrebljivosti i kvalitetu dobiti kroz detaljna geološka istraživanja u okviru kojih će se vršiti ispitivanje kvaliteta, u skladu sa važećim standardima.

**1.10. Klima**

Cetinje ima umjereno kontinentalnu klimu koju odlikuju sušna i topla ljeta sa prosječnom temperaturom od 20°C, uz blage i vlažne zime sa prosječnom temperaturom od 2,1°C. Prosječna godišnja temperatura iznosi 1°C, sa godišnjom amplitudom od 20,1°C. Najtopliji mjesec je jul, a najhladniji januar. Prosječna temperatura vazduha, na mjesečnom nivou, je sljedeća – januar 0.9ºC, februar 1,9ºC, mart 4.7ºC, april 9,5ºC, maj 14,2ºC, jun 18,2ºC, jul 21,1ºC, avgust 20.7ºC, septembar 16.5ºC, oktobar 11,2ºC, novembar 6,9ºC, decembar 2,8ºC.

Cetinje je poznato po obilnim proljećnim i jesenjim kišama, te spada među najkišovitije gradove Evrope sa oko 4000 mm vodenog taloga godišnje. Prosječna godišnja količina padavina iznosi oko 3.200 mm, a prosječan godišnji sniježni pokrivač 119,1 cm.  
Cetinje spada u najkišovitije gradove Evrope sa oko 4000 mm vodenog taloga godišnje.

Prema podacima iz posljednjih godina, najveća količina padavina je u novembru, a najmanje ih je u junu. Prosječna količina padavina, na mjesečnom nivou, je sljedeća: januar 445 mm, februar 443 mm, mart 358 mm, april 206 mm, maj 172 mm, jun 114 mm, jul 61 mm, avgust 75 mm, septembar 181 mm, oktobar 484 mm, novembar 605 mm, decembar 592 mm.

No, i pored velikih padavina, Cetinjsko polje i njegova neposredna okolina su bez površinskih vodotoka i sa rijetkim izvorima, što je posljedica kraške konfiguracije i geološkog sastava terena.

# 2. ROK TRAJANJA KONCESIJE

Rok trajanja eksploatacije mineralne sirovine (vijek eksploatacije) zavisi od utvrđenih rezervi istih, godišnjeg kapaciteta eksploatacije i od zahtjeva tržišta.

Ovim koncesionim aktom daje se maksimalni rok koncesije za eksploataciju tehničko-građevinskog kamena iz lokaliteta “Milošev krš”, na period od 30 godina, sa minimalnom godišnjom proizvodnjom od 20.000 m3 č.s.m, odnosno oko 30.000 m3 agregata različitih frakcija.

Koncesija za eksploataciju tehničko-građevinskog kamena iz lokaliteta “Milošev krš”, daje se na maksimalni period od 30 godina, od čega:

* jedna (1) godina za detaljna geološka istraživanja,
* jedna (1) godina za: izradu rudarske dokumentacije, pribavljanja odobrenja, saglasnosti i dozvola za izvođenje radova po istoj, pripremu lokaliteta za eksploataciju, instaliranje postrojenja i opreme potrebne za eksploataciju, kao i pribavljanje upotrebne dozvole za izgrađene objekte i
* 28 (dvadeset osam) godina za eksploataciju.

Ukupan koncesioni period, koji obuhvata sve gore navedene faze, ne prelazi zakonom definisan rok trajanja koncesije od 30 godina.

Rok trajanja faze izrade rudarske i tehničke dokumentacije i pripremnih radova se ne može mijenjati.

# 3. OSNOVNI PARAMETRI ZA OCJENU EKONOMSKE OPRAVDANOSTI INVESTICIJE

*Opis tehničko-tehnološkog procesa eksploatacije*

U ovom poglavlju daju se osnovni parametri koji treba da posluže ponuđačima, odnosno potencijalnim investitorima pri obradi proizvodnog i ekonomskog aspekta ponude i tehničko-ekonomske ocjene opravdanosti ove investicije.

## Ocjena mogućnosti korišćenja mineralne sirovine

U poglavlju 1.9. ovog Koncesionog akta date su potencijalne rezerve i očekivani kvalitet mineralne sirovine.

## Proizvodni kapacitet i vijek eksploatacije

Na bazi izvršene procjene na lokalitetu tehničko-građevinskog kamena “Milošev krš”, uzimajući u obzir površinu prostora i morfološke karakteristike, potencijalne geološke rezerve tehničko-građevinskog kamena procijenjene su na 1.500.000 m3 č.s.m. i biće zahvaćene konturama površinskog kopa, a za predloženi period trajanja koncesije od 28 godina (za eksploataciju), proizvodni kapacitet će iznositi do 20.000 m3 č.s.m. ili 30.000 m3 agregata (svih frakcija) na godišnjem nivou (Kr=1,50).

Za godišnji kapacitet površinskog kopa od 20.000 m3 č.s.m., u predviđenom periodu eksploatacije od 28 godina, potrebno je 560 000 m3 č.s.m ili 37% od procijenjenih rezervi što daje mogućnost rada na ovom lokalitetu ne samo za predviđeni period trajanja koncesije nego i mnogo duže.

S obzirom na utvrđene rezerve, konfiguraciju terena, mogući razvoj kopa i druge povoljnosti, godišnji kapacitet se može povećati u odnosu na početni - minimalni godišnji kapacitet. To predstavlja značajnu povoljnost za ponuđače.

## Opis tehničko-tehnološkog procesa eksploatacije

Na ovom lokalitetu tip površinskog kopa je tipično brdski pa je omogućena primjena klasične tehnologije eksploatacije na kopu. Eksploatacija tehničko-građevinskog kamena vršiće se od najvisočije etaže prema najnižoj.

Tehnološki proces rada na površinskom kopu sastoji se od radnih operacija:

* pripremni radovi,
* bušenje,
* miniranje,
* utovar,
* transport,
* drobljenje i klasiranje.
* ***Pripremni radovi***

Pripremni radovi obuhvataju čišćenje i ravnanje terena, čišćenje etažnih ravni i pripremu istih za potrebe bušenja, miniranja i druge pomoćne radove. Pripremni radovi izvodiće se buldozerom.

* ***Bušenje***

Bušenje minskih bušotina vršilo bi se sa udarno-rotacionom bušilicom sa kompresorom prečnika Ø 76 mm.

* ***Miniranje***

Miniranje krečnjaka vršilo bi se praškastim eksplozivom koji može da se obezbijedi na domaćem tržištu, prečnika patrone Ø 60 mm.

* ***Utovar***

Utovar odminiranog krečnjaka vršio bi se bagerom kašikarom, zapremine kašike od 1,5 m3, a utovar gotovog proizvoda utovarivačem zapremine korpe 3 m3.

* ***Transport***

Transport krečnjaka do drobiličnog postojenja obavljaće se kamionima zapremine sanduka od 14 m3.

* ***Drobljenje i klasiranje***

Za drobljenje materijala potrebno je stabilno ili mobilno postrojenje minimalnog kapaciteta od 30-60 m3/h.

## Snabdijevanje električnom energijom, eksplozivom i eksplozivnim sredstvima

Budući da kroz okolna sela koja su najbliža predmetnom lokalitetu, prolazi nisko naponska električna mreža i visokonaponski dalekovod, snabdijevanje električnom energijom moguće je priključenjem na prenosni ili distributivni sistem; dok će se eksploziv i eksplozivna sredstva obezbijediti na tržištu kod specijalizovanih firmi.

## Potrebna oprema i mehanizacija

|  |  |  |  |
| --- | --- | --- | --- |
| **Redni broj** | **Naziv** | **Količina** | **Cijena (€)** |
| 1 | Utovarivač | 1 | 90.000 |
| 2 | Bušilica | 1 | 60.000 |
| 3 | Kamion | 2 | 80.000 |
| 4 | Drobilično postrojenje | 1 | 170.000 |
| 5 | Buldozer | 1 | 150.000 |
| 6 | Bager | 1 | 80.000 |
| 7 | Cistijerna za vodu | 1 | 15.000 |
| **UKUPNO** | | | **645.000** |

## Objekti

|  |  |  |  |
| --- | --- | --- | --- |
| **Redni broj** | **Naziv** | **Količina** | **Cijena (€)** |
| 1 | Kontejner za kancelarije i magacin (40m2) | 2 | 5.000 |
| **UKUPNO** | | | **10.000** |

## Radna snaga

|  |  |  |  |  |
| --- | --- | --- | --- | --- |
| **Redni broj** | **Naziv radnog mjesta** | **Potrebna kvalifikacija** | **Struka** | **Broj izvršioca** |
| 1 | Upravnik | VSS | Dipl.inž. rudarstva | 1 |
| 2 | Poslovođa | SSS | Rudarski tehničar | 1 |
| 3 | Rukovalac mobilnog postrojenja za preradu | KV | Rukovalac rud.-građ. mašina | 2 |
| 4 | Rukovalac mašinama | KV | Rukovalac rud.-građ. mašina | 3 |
| 5 | Vozač | KV | Vozač | 2 |
| 6 | Bušač-palilac | KV | Rudarski tehničar | 1 |
| 7 | Stražar | PK |  | 2 |
| **UKUPNO** | | | | **12** |

**Napomena:** Zaposleni treba da ispunjavaju uslove propisane čl. 93 Zakona o rudarstvu („Sl. list CG“, br. 65/08, 74/10 i 040/11).

# MJERE ZA ZAŠTITU ŽIVOTNE SREDINE

Detaljna geološka istraživanja u manjoj mjeri mogu imati uticaj na životnu sredinu, dok eksploatacija i obrada mineralne sirovine, a time i tehničko-građevinskog kamena, je proces koji se, sa aspekta ekologije, smatra rizičnim.

U zakonskim propisima koji regulišu zaštitu životne sredine naglašeni su osnovni principi njene zaštite, i to: prirodnih vrijednosti zemljišta, vode i vazduha, kao i biodiverziteta (biljni i životinjski svijet).

Shodno naprijed navedenom, Koncesinar je dužan da na istražno-eksploatacionom prostoru “Milošev krš”, pri planiranju i sprovođenju investicionog zahvata, sprovode postupak prethodne procjene uticaja na životnu sredinu, u sladu sa zakonom.

Rudarska aktivnost neminovno dovodi do nepovoljnih, odnosno, negativnih uticaja na životnu sredinu. U prvom redu, nepovoljni uticaji eksploatacije i obrade predmetne mineralne sirovine se odnose na značajniju promjenu reljefa, odnosno, značajniji uticaj na pejzaž, povećanu buku i neznatno zagađenje vazduha izduvnim gasovima i kamenom prašinom.

Shodno ovome, ekološko-tehnički uslovi treba da obezbijede zaštitu od uticaja buke, vibracija, prašine i dugih štetnih uticaja po okolinu. Ove zahtjeve Koncesionar treba imati u vidu prilikom izbora opreme i mehanizacije, odnosno, da se od proizvođača istih posjeduje garancija za ispunjavanje zakonom propisanih standarda.

Nadležni državni organ procjenjuje potrebu izrade Elaborata o procjeni uticaja zahvata na životnu sredinu, koji se radi u skladu sa Zakonom o procjeni uticaja na životnu sredinu („Sl. list CG“, br. 75/18).

S obzirom na značaj očuvanja životne sredine, Koncesionar je dužan da se pridržava svih mjera zaštite u skladu sa zakonskim propisima.

Zakonska regulativa koja uređuje ovu djelatnost je sljedeća:

* Zakon o procjeni uticaja na životnu sredinu („Sl. list RCG“, br. 75/18);
* Zakon o zaštiti prirode („Sl. list CG“, br. 54/16 i 18/19);
* Uredba o projektima za koje se vrši procjena uticaja na životnu sredinu („Sl. list RCG“, br. 20/07 i „Sl. list CG“, br. 47/13, 53/14 i 37/18);
* Uredba o visini naknada, načinu obračuna i plaćanja naknada zbog zagađenja životne sredine („Sl. list RCG“, br. 26/97, 09/00 i 52/00 i „Sl. list CG“, br. 33/08, 05/09, 64/09, 40/11 i 49/11);
* Pravilnik o sadržaju dokumentacije koja se podnosi uz zahtjev za odlučivanje o potrebi procjene uticaja na životnu sredinu („Sl. list CG“, br. 14/07);
* Pravilnik o sadržaju dokumentacije koja se podnosi uz zahtjev za određivanje obima i sadržaja Elaborata o procjeni uticaja na životnu sredinu („Sl. list CG“, br. 14/07); i
* Pravilnik o bližoj sadržini Elaborata o procjeni uticaja na životnu sredinu („Sl. list CG“, br. 19/19).

# REKULTIVACIJA ISTRAŽNO-EKSPLOATACIONOG PROSTORA “MILOŠEV KRŠ”

Negativni uticaji budućih rudarskih aktivnosti na površinskom kopu “Milošev krš” sa kvalitativnom procjenom mogućih nepovoljnih uticaja na radnu i životnu sredinu, obrađeni su u poglavlju br. 4 Mjere za zaštitu životne sredine.

U ovom poglavlju se obrađuje faza rekultivacije istražno-eksploatacionog prostora.

Novi zakonski uslovi za eksploataciju zahtijevaju da se izvrši rekultivacija prostora koji će biti degradiran obavljanjem koncesione djelatnosti, a sve to u cilju poboljšanja ekoloških uslova na samom lokalitetu i neposrednoj okolini.

Ako bi se degradirane površine ostavile, nakon izvođenja radova na eksploataciji, u istom stanju, mogu se očekivati neki od sljedećih negativnih uticaja:

* produžavanje nepovoljnog uticaja pejzažnog izgleda terena,
* pogoršavanje stanja degradiranih površina zbog pojave erozije, klizišta i sl.,
* produžavanje negativnih uticaja na vazduh i okolno zemljište (podizanje prašine izazvane vjetrom, odnošenje materijala površinskim – atmosferskim vodama).

Osnovni cilj rekultivacije je da se prostoru, na kojem će biti vršena eksploatacija, da prirodna vrijednost slična ili bolja od prvobitne, što je, prema procijenjenim sadašnjim uslovima na ovom lokalitetu, sasvim moguće.

Crna Gora ima zakonske propise usaglašene sa standardima Evropske unije koji tretiraju rudarsku djelatnost, a u sklopu toga i obaveze Koncesionara za pridržavanje mjera zaštite životne i radne sredine i rekultivacije degradiranog prostora (Zakon o koncesijama, Zakon o rudarstvu i propisi iz oblasti zaštite životne sredine).

Zbog velike važnosti ove faze rada, zakonskim propisima utvrđena je obaveza izrade projektnih rješenja rekultivacije, izradom Glavnog rudarskog projekta (Pravilnik o sadržaju rudarskih projekata) ili izradom posebnog tehničkog projekta rekultivacije, koji je sastavni dio Glavnog rudarskog projekta.

Projektima se daju rješenja rudarsko-tehničke i biološke rekultivacije površina degradiranih izvođenjem rudarskih radova, uz uvažavanje uslova koji su utvrđeni Elaboratom o procjeni uticaja na životnu sredinu, vodnih uslova i sl.

Projekat se mora realizovati u fazama, odnosno radovi na rekultivaciji izvoditi sukcesivno, paralelno sa razvojem kopa. To znači da je sa radovima na rekultivaciji potrebno početi odmah po završetku svake etaže.

## 5.1 Zaključak

U skladu sa odredbom člana 71 Zakona o rudarstvu, koncesionar je dužan da u toku i po završetku radova na eksploataciji predmetne mineralne sirovine, a najkasnije u roku od jedne godine od dana završetka radova, privede zemljište na eksploatacionom polju namjeni prema Projektu rekultivacije zemljišta, odnosno da preduzme mjere zaštite životne sredine sadržane u Elaboratu o procjeni uticaja na životnu sredinu na koji je od strane organa državne uprave nadležnog za poslove zaštite životne sredine data saglasnost i mjere zaštite voda u skladu sa zakonom.

O naprijed navedenim mjerama izvještavaju se nadležno ministarstvo za rudarstvo i ministarstva nadležna za poslove poljoprivrede, vodoprivrede, zaštite životne sredine i nadležni organ lokalne uprave.

Za sanaciju i rekultivaciju, saglasno odredbi člana 73 Zakona o rudarstvu, koncesionar je dužan da od svake jedinice proizvoda mineralne sirovine mjesečno izdvaja sredstva za djelimičnu ili potpunu sanaciju zemljišta, a prema odobrenim projektima sanacije i rekultivacije.

Visina sredstava za sanaciju i rekultivaciju prostora na kojem se izvode rudarski radovi, način obračunavanja, plaćanja i korišćenja sredstava bliže je uređen Uredbom o visini sredstava za sanaciju i rekultivaciju prostora na kojem se izvode rudarski radovi, načinu obračunavanja, plaćanja i korišćenja tih sredstava (“Sl. list CG”, br. 51/11).

# UNAPREĐENJE ENERGETSKE EFIKASNOSTI

Radi efikasnog korišćenja energije, u skladu sa odredbama Zakona o efikasnom korišćenju energije („Sl.list CG“ br. 57/14, 3/15 i 25/19), Koncesionar je dužan da preduzima mjere za poboljšanje energetske efikasnosti.

Koncesionar je dužan da kroz izradu tehničke i projektne dokumentacije predvidi sprovođenje mjera za poboljšanje energetske efikasnosti, odnosno, ostvarivanje uštede energije i njeno racionalno korišćenje primjenom provjerenih savremenih tehnologija, čije je korišćenje ekonomski opravdano.

# 7. USLOVI KOJE JE DUŽAN DA ISPUNJAVA KONCESIONAR U POGLEDU TEHNIČKE OPREMLJENOSTI, FINANSIJSKE SPOSOBNOSTI I OSTALE REFERENCE I DOKAZE O ISPUNJAVANJU TIH USLOVA

Obaveze koncesionara u pogledu ispunjavanja uslova definisanih u ovom poglavlju su sljedeće:

* da, u skladu sa članom 51 stav 2 Zakona o koncesijama, u roku od 60 dana od dana zaključenja Ugovora o koncesiji, osnuje i registruje privredno društvo ili drugo pravno lice sa sjedištem u Crnoj Gori, koje će obavljati koncesionu djelatnost ili da proširi registraciju za vršenje koncesione djelatnosti;
* da obezbijedi svu potrebnu geološku i rudarsku dokumentaciju, odobrenja i saglasnosti potrebnih za zakonito izvođenje radova;
* da obezbijedi opremu i mehanizaciju saglasno verifikovanoj rudarskoj i tehničkoj dokumentaciji - oprema i mehanizacija treba da ispunjava uslove propisane pravilnicima o tehičkim normativima za izvođenje planirane vrste radova na predmetnom lokalitetu;
* da obezbijedi radnu snagu saglasno ovom Koncesionom aktu i rudarskoj i tehničkoj dokumentaciji - zaposleni moraju da ispunjavaju uslove (u pogledu stepena stručne spreme, radnog iskustva, obučenosti i ovlašćenja za vršenje tih poslova) u skladu sa Zakonom o rudarstvu;
* koncesionar je u obavezi da u roku od 90 dana, od dana zaključenja Ugovora o koncesiji, sprovede Elaborat (geodetski operat) o granicama područja uslovne parcelacije ili preparcelacije za područje za koje je dobijena koncesija kod nadležnog organa (katastra). Poslije potvrđivanja parcelacije (preparcelacije), od strane nadležnog organa, Koncesionar je dužan da dostavi kopiju plana i list nepokretnosti na kojima su ucrtane nove parcele, što dokazuje da je sprovedena parcelacija u skladu sa Tehničkim izvještajem.
* da izvršava finansijski dio u pogledu obaveza utvrđenih Ugovorom o koncesiji, u smislu plaćanja koncesione naknade, dostavljanja obnovljive godišnje bankarske garancije, izdvajanja sredstava za rekultivaciju, plaća naknadu za korišćenje nepokretnosti u državnoj imovini, dostavlja dokaz o osiguranju (polisa osiguranja) za period trajanja ugovora o koncesiji. Koncesionar mora da ostvaruje takve poslovne rezultate koji će mu omogućiti redovno poslovanje (redovno izmirivanje poreskih i drugih obaveza), a time i ispunjavanje ugovornih obaveza.

# MINIMALNI – POČETNI IZNOS KONCESIONE NAKNADE

Za korišćenje prava na eksploataciju mineralne sirovine, zakonskim propisima predviđeno je plaćanje koncesione naknade. Koncesionim aktom se utvrđuje minimalni - početni iznos koncesione naknade.

Minimalna koncesiona naknada utvrđuje se na osnovu Uredbe o kriterijumima i načinu obračuna iznosa minimalne koncesione naknade za ustupanje prava na istraživanje i eksploataciju mineralnih sirovina („Sl. list CG“, br. 37/11 i 40/16).

Navedenom Uredbom je utvrđeno da se minimalna koncesiona naknada određuje za eksploataciju mineralnih sirovina, tj. za period eksploatacije, a ne i za period koji je predviđen za detaljna geološka istraživanja.

## 8.1 Minimalni - početni iznos koncesione naknade za eksploataciju

Minimalna koncesiona naknada za eksploataciju (čl. 3 Uredbe) određuje se na osnovu sljedećih kriterijuma:

* rezervi mineralne sirovine koja je predmet koncesije;
* pripadnosti grupi ležišta;
* kvaliteta mineralne sirovine
* tržišne cijene mineralne sirovine.

### 8.1.1 Rezerve mineralne sirovine

Potencijalne (procijenjene) geološke rezerve tehničko-građevinskog kamena na lokalitetu „Milošev krš”, iznose 1 500.000 m3 č.s.m.

**Prema minimalnom godišnjem kapacitetu od** **20.000 m3 č.s.m**. tehničko-građevinskog kamena, **za period od 28 godina** (period koncesije za eksploataciju) **otkopalo bi se 560.000 m3** **č.s.m** tehničko-građevinskog kamena. **Od 20.000 m3 č.s.m. na godišnjem nivou u procesu dalje obrade sirovine dobilo bi se 30.000 m3** **agregata različitih frakcija (kr,=1,5)** **što bi za period od 28 godina iznosilo** **840.000 m3** **tržišnog proizvoda.**

### 8.1.2 Pripadnost grupi ležišta

Lokalitet tehničko-građevinskog kamena “Milošev krš”, prema navedenoj Uredbi, a na osnovu postojećih karakteristika i očekivanih uslova za eksploataciju, svrstana je u treću grupu geogenih lokaliteta (G3).

Po tom osnovu procentni iznos za obračun minimalne- početne koncesione naknade (čl. 15 Uredbe) iznosi **7%** od tržišne vrijednosti eksploatacionih rezervi tehničko-građevinskog kamena , za koncesioni period za eksploataciju od **28 godina**.

### 8.1.3 Kvalitet mineralne sirovine

U toku terenskih aktivnosti u toku 2019. godine, u okviru projekata “Prikupljanje i analiza podataka, izrada informacione baze i ocjena potencijalnosti kao osnove za planiranje proizvodnje i snabdijevanje primarnim kamenim agregatima u Crnoj Gori” ova lokacija je izdvojena kao perspektivna, sa aspekta korišćenja tehničko-građevinskog kamena. Za ispitivanje fizičko-mehaničkih karakteristika kamena sa ove lokacije uzeta je jedna proba za kompletna ispitivanja fizičko-mehaničkih karakteristika.

Na osnovu rezultata laboratorijskih ispitivanja (proba sa oznakom Mk-3/19 za kompletnu analizu kamena) kao i na osnovu analogije sa sličnim ležištima, možemo pretpostaviti da će sirovina sa ovog lokaliteta ispuniti uslove za primjenu kao tehničko-građevinski kamen. Konačno mišljenje o upotrebljivosti i kvalitetu dobiti kroz detaljna geološka istraživanja u okviru kojih će se vršiti ispitivanje kvaliteta, u skladu sa važećim standardima.

Da bi se dostigao optimalni stepen poznavanja ležišta u smislu rezervi i kvaliteta, ležišnih uslova i u vezi sa tim mogućnosti primjene i plasmana na tržištu, potrebno je izvršiti detaljna geološka istraživanja na način i u obimu koji će se definisati Projektom detaljnih geoloških istraživanja.

Izradom Elaborata o klasifikaciji, kategorizaciji i proračunu rezervi tehničko-građevinskog kamena na ležištu „Milošev krš“, nakon sprovedenih detaljnih geoloških istraživanja, dobiće se podaci o rezervama i kvalitetu predmetne mineralne sirovine.

Na predmetnom lokalitetu nisu vršena detaljna geološka istraživanja ali na osnovu analogije sa sličnim ležištima tehničko-građevinskog kamena, kao i na osnovu prikazanih rezultata laboratorijskih ispitivanja (analize fizičko-mehaničkih svojstava kamena, sedimentološka, paleontolška i hemiska ispitivanja) urađenih za potrebe izrade Izvještaja o prospekciji može se zaključiti da se ispitivana stijenska masa može upotrebiti kao tehnički građevinski kamen u saglasnosti sa tehničkim uslovima propisanih standarda.

### 8.1.4 Tržišna vrijednost rezervi

Na osnovu podataka, dostavljenih od Zavoda za statistiku o ostvarenim prodajnim cijenama mineralnih sirovina za 2020. godinu, (br. 01-059/21-806/2 od 30.03.2021), prosječna ostvarena cijena proizvoda mineralne sirovine tehničko-građevinskog kamena u Crnoj Gori u 2020. godini iznosi **14,64 €/m3**.

Na osnovu usvojenih parametara, tržišna vrijednost rezervi tehničko-građevinskog kamena koje se mogu otkopati, prema minimalnom godišnjem kapacitetu za 28 godina je:

**VP= 560 000 m3 č.s.m. x 1,5 x 14,64 €/m3 = 12 297 600 € ili 439.200 €/godišnje**

**8.2 Obračun minimalne koncesione naknade**

Minimalna koncesiona naknada za eksploataciju (čl. 18 Uredbe) obračunava se po obrascu:

**MDN= VP x G**

gdje su

VP - vrijednost proizvodnje = **12 297 600** € (za 28 godina)

VP - vrijednost godišnje proizvodnje = **439.200** €

G - minimalni procentni iznos (7%)

**MDN = 12 297 600 € x 0,07 = 860 832 €** (ukupno za 28 godina)

**MDN = 439.200 € x 0,07= 30 744 €/godišnje**

Koncesiona naknada (čl. 19 Uredbe) za eksploataciju sastoji se iz stalnog (SDN) (nepromjenjivog) i promjenjivog (PDN) dijela naknade.

Obračunata minimalna koncesiona naknada predstavlja minimalni iznos stalnog (nepromjenjivog) dijela koncesione naknade:

- **Za period od** 28 godina **SDN = 860 832 €**

**- SDN (godišnje) = 30 744 €**

Stalni dio koncesione naknade koji se utvrđuje Ugovorom o koncesiji, i može, u zavisnosti od ponuda, biti veći od obračunatog minimalnog iznosa.

Zainteresovani ponuđači treba svojim ponudama, a u zavisnosti od sopstvene ekonomsko-finansijske analize, da ponude godišnji obim proizvodnje i procentualni iznos za obračun koncesione naknade, koji ne mogu biti manji od elemenata na osnovu kojih je obračunat minimalni iznos naknade.

Ugovoreni godišnji iznos SDN Koncesionar plaća tokom konesionog perioda u jednakim polugodišnjim ratama do kraja juna, odnosno, decembra tekuće godine.

## 8.3 Promjenjivi dio koncesione naknade (PDN)

Promjenjivi dio naknade obračunava se godišnje po obrascu:

**PDN=VPx(G+K) > SDN (godišnjeg iznosa)**

gdje su:

VP - godišnja vrijednost proizvodnje obračunata na osnovu ostvarene godišnje proizvodnje

mineralne sirovine i prosječne godišnje prodajne cijene priozvoda

G - ugovoreni procentualni iznos za pripadnost grupi lokaliteta (ne manji od 7 %)

K - vrijednost korektivnog faktora (po osnovu ostvarene proizvodnje, obračunati iznos se

uvećava od 0 do 3%, čl. 21 Uredbe).

Promjenjivi dio naknade obračunava se u prvoj polovini tekuće, za pethodnu godinu. Uplata se vrši jedanput godišnje na osnovu Rješenja nadležnog organa.

Obračun PDN se vrši na osnovu sljedeće dokumentacije:

* godišnjeg tehničkog izvještaja;
* izvještaja o radu i ostvarenom prihodu po osnovu ostvarene proizvodnje mineralne

sirovine; i

* dokaza o količinama i prosječno ostvarenim prodajnim cijenama jedinice proizvoda na

domaćem i stranom tržištu.

Dokumentaciju za obračun PDN podnosi koncesionar najkasnije do kraja marta tekuće, za prethodnu godinu.

# KRITERIJUMI ZA IZBOR NAJPOVOLJNIJE PONUDE

Kriterijumi na osnovu kojih se vrši vrednovanje ponuda su sljedeći:

|  |  |  |
| --- | --- | --- |
| **R.B.** | **K R I T E R I J U M I** | **Broj bodova** |
| **9.1** | Ponuđeni procentualni iznos za obračun koncesione naknade | **30** |
| **9.2** | Ponuđeni obim godišnje rudarske proizvodnje | **30** |
| **9.3** | Reference ponuđača | **15** |
| **9.4** | Finansijski aspekt-prosječni bruto prihod u posljednje tri godine | **10** |
| **9.5** | Finansijski aspekt-prosječni profit u posljednje tri godine | **10** |
| **9.6** | Kvalitet poslovnog plana i efekti na zapošljavanje i ekonomski razvoj | **5** |

## Ponuđeni procentualni iznos za obračun koncesione naknade

Tačkom 8.1.2. Koncesionog akta – Pripadnost grupi lokaliteta, definisano je da se lokalitet tehničko-građevinskog kamena “Milošev krš”, na osnovu postojećih karakteristika i očekivanih uslova za eksploataciju, svrstava u treću grupu geogenih lokaliteta (G3).

Po tom osnovu, shodno Uredbi o kriterijumima i načinu obračuna iznosa minimalne koncesione naknade za ustupanje prava na istraživanje i eksploataciju mineralnih sirovina, procentni iznos za obračun minimalne - početne koncesione naknade (čl. 15 Uredbe) iznosi **7%** od tržišne vrijednosti bilansnih ili eksploatacionih rezervi tehničko-građevinskog kamena, odnosno ukupnog tržišnog proizvoda, za koncesioni period za eksploataciju od 28 godina.

Ponuđači mogu ponuditi procentni iznos tržišne vrijednosti bilansnih ili eksploatacionih rezervi tehničko-građevinskog kamena koji je jednak ili veći od 7%.

Ovaj kriterijum se izračunava na sljedeći način:

**Kriterijum: P % / MP % x 30,**

gdje:

**P** % - označava % ponuđača

**MP** % - označava maksimalno ponuđeni % na tenderu

**30** - broj bodova za ovaj kriterijum

## Ponuđeni obim godišnje rudarske proizvodnje

Tačkom 8.1.1. Koncesionog akta - Rezerve mineralne sirovine, definisano je da potencijalne (procijenjene) geološke rezerve tehničko-građevinskog kamena na lokalitetu „Milošev krš”, iznose 1 500.000 m3 č.s.m.

**Prema minimalnom godišnjem kapacitetu od** **20.000 m3 č.s.m**. tehničko-građevinskog kamena, **za period od 28 godina** (period koncesije za eksploataciju) **otkopalo bi se 560.000 m3** **č.s.m** tehničko-građevinskog kamena. **Od 20.000 m3 č.s.m. na godišnjem nivou u procesu dalje obrade sirovine dobilo bi se 30.000 m3** **agregata različitih frakcija (kr,=1,5)** **što bi za period od 28 godina iznosilo** **840.000 m3** **tržišnog proizvoda.**

Ponuđači mogu ponuditi obim godišnje rudarske proizvodnje koji je jednak ili veći od 20.000 m3 č.s.m.

Ovaj kriterijum se izračunava na sljedeći način:

**Kriterijum: PGP/MPGP x 30**

gdje:

**PGP** - označava ponuđenu godišnju proizvodnju

**MPGP** - označava maksimalnu godišnju proizvodnju ponuđenu na tenderu

**30** - broj bodova za ovaj kriterijum

## Reference ponuđača

Ponuđač treba da dokaže: postojanje iskustva u koncesionoj djelatnosti eksploatacije čvrstih mineralnih sirovina, odnosno iskustvo u obavljanju druge privredne djelatnosti koja podrazumijeva srodnu tehnologiju rada (probijanje puteva, proširenje postojećih puteva, probijanje tunela, izrada platoa, nasipa, usjeka, iskopa, izvođenje bušenja i miniranja), kao i poštovanje izvršavanja ugovornih obaveza, u smislu dostavljanja, izmedju ostalog, liste izvršenih poslova koji su izvedeni ili se realizuju u posljednje tri godine, sa rokovima izvođenja radova, uključujući vrijednost, vrijeme i lokaciju izvođenja, uz dostavljanje potvrde o izvršenim poslovima i načinu na koji su isti obavljeni od strane poslovnih partnera ponuđača.

U proceduru bodovanja ulaze reference potvrđene od strane Tenderske komisije.

Ponuđač koji ne dokaže ili ne dostavi reference dobija 0 bodova.

**Kriterijum: BPR / NBPR x 15,**

**gdje:**

**BPR**- označava broj potvrđenih referenci

**NBPR**- označava najveći broj potvrđenih referenci

**15**- označava broj bodova za ovaj kriterijum

Ponuđač sa najvećim brojem potvrđenih referenci dobija maksimalni broj bodova, dok ostali ponuđači dobijaju proporcionalno manji broj bodova u skladu sa navedenom formulom.

## Finansijski aspekt – Prosječni bruto prihod ponuđača u posljednje tri godine

Ovaj kriterijum se izračunava na sljedeći način:

**Kriterijum: PBP / MBP x 10,**

gdje:

**PBP –** označava prosječni bruto prihod ponuđača za posljednje tri godine

**MBP –** označava maksimalni prosječni bruto prihod za posljednje tri godine od ponuda koje se upoređuju

**10 –**označava broj bodova po ovom kriterijumu

Za ponuđače koji su registrovani u periodu kraćem od posljednje tri godine, prosjek se određuje po broju godina poslovanja, s tim da je jedna godina poslovanja obavezni minimum.

## 9.5. Finansijski aspekt – Prosječni profit ponuđača u posljednje tri godine

Ovaj kriterijum se izračunava na sljedeći način:

**Kriterijum: PBP / MBP x 10,**

gdje:

**PBP –** označava prosječni profit ponuđača za posljednje tri godine

**MBP –** označava maksimalni prosječni profit za posljednje tri godine od ponuda koje se upoređuju

**10 –**označava broj bodova po ovom kriterijumu

Za ponuđače koji su registrovani u periodu kraćem od posljednje tri godine, prosjek se određuje po broju godina poslovanja, s tim da je jedna godina poslovanja obavezni minimum.

## 9.6. Kvalitet poslovnog plana i efekti na zapošljavanje i ekonomski razvoj

Ponuđač je dužan da u skladu sa parametrima iz Koncesionog akta opiše poslovni plan za realizaciju koncesije i efekte realizacije koncesije na zapošljavanje i ekonomski razvoj.

Poslovni plan treba da sadrži planirana investiciona ulaganja za realizaciju koncesije (ulaganja u nabavku opreme i mehanizacije, u izgradnju infrastrukturnih objekata i u izradu projektne i ostale tehničke dokumentacije, ulaganja u procese pripreme mineralnih sirovina, procese primarne prarade, primarni agregati itd..), zapošljavanje radne snage u procesu eksploatacije, pripreme i primarne prerade, plasman proizvoda na tržište, eventualna valorizacija mineralne sirovine putem prerade itd.

Najveći broj bodova po ovom kriterijumu će se dati ponuđaču koji predstavi poslovni plan, zasnovan na pretpostavkama dugoročno održivog poslovanja, koji je najubjedljivije i najrealnije usklađen sa parametrima datim u Koncesionom aktu.

# SPISAK POTREBNE TEHNIČKE DOKUMENTACIJE SA USLOVIMA ZA NJENU IZRADU, ODOBRENJA, SAGLASNOSTI I MIŠLJENJA ZA OBAVLJANJE KONCESIONE DJELATNOSTI

## Geološka istraživanja

Tokom eksploatacije, shodno odredbama Zakona o geološkim istraživanjima, budući Koncesionar je dužan da izvodi geološka istraživanja u cilju povećanja ukupnih rezervi mineralne sirovine.

Tokom koncesionog perioda budući Koncesionar je dužan da, u skladu sa odredbama Zakona o geološkim istraživanjima, dostavlja nadležnom državnom organu za rudarstvo i geološka istraživanja svake pete godine na ovjeru Elaborat o kasifikaciji, kategorizaciji i proračunu rezervi mineralne sirovine, sa stanjem na dan 31. decembar prethodne godine, koji se izrađuje na osnovu posebnih propisa.

## Eksploatacija mineralne sirovine

### Odobrenje za eksploataciju mineralne sirovine na eksploatacionom polju

Odobrenje za eksploataciju mineralne sirovine na eksploatacionom polju, u skladu sa članom 33 Zakona o rudarstvu, izdaje Ministarstva kapitalnih investicija;na zahtjev investitora. Uz zahtjev se dostavlja i sljedeća dokumentacija:

* ugovor o koncesiji;
* situaciona karta u razmjeri 1:10.000 (ili većoj) sa ucrtanim granicama eksploatacionog polja, javnim saobraćajnicama, rudarskim radovima i drugim objektima koji se nalaze na eksploatacionom polju, opisom granica, nazivom eksploatacionog polja i naznačenjem opštine na čijoj se teritoriji nalazi;
* potvrdu o bilansnim rezervama mineralnih sirovina koja se izdaje u skladu sa važećim propisima o klasifikaciji i kategorizaciji rezervi;
* studija izvodljivosti eksploatacije lokaliteta mineralnih sirovina sa prikazom uslova i načina eksploatacije i pripreme mineralnih sirovina sa dinamikom izvođenja radova i podacima o metanoobilnosti, zaprašenosti i zavodnjenosti, oplemenjivanju, upotrebi i plasmanu, mjerama zaštite i sanacije životne sredine kao i podacima o tehničkoj opremljenosti i stručnim kadrovima;
* mišljenje nadležnog organa za zaštitu životne sredine na studiju izvodljivosti eksploatacije;
* akt organa nadležnog za poslove urbanizma u pogledu usaglašenosti planirane eksploatacije mineralnih sirovina sa odgovarajućim prostornim, odnosno urbanističkim planovima;
* licenca za izvođenje radova;
* drugi podaci od značaja za izdavanje odobrenja na zahtjev nadležnog organa.

#### **Odobrenje za izvođenje radova po rudarskom projektu**

Nakon dobijanja odobrenja za eksploataciju mineralne sirovine na eksploatacionom polju, pristupa se izradi rudarske tehničke dokumentacije – rudarskog projekta eksploatacije.

Rudarski projekat izrađuje se za izgradnju novih rudarskih objekata, sistema otvaranja i pripreme rudarskih objekata radi eksploatacije mineralne sirovine. Rudarski projekat podliježe tehničkoj kontroli (reviziji), koju vrši nadležni organ preko stručne komisije ili pravnog lica koje ima Licencu za izradu rudarskih projekata.

Odobrenje za izvođenje radova po rudarskom projektu, u skladu sa članom 53 Zakona o rudarstvu, izdaje Ministarstva kapitalnih investicija na zahtjev investitora. Uz zahtjev se dostavlja i sljedeća dokumentacija:

* rudarski projekat sa revizionom klauzulom;
* potvrda-saglasnost organa koji je izdao uslove da je rudarski projekat urađen u skladu sa izdatim uslovima;
* urbanističko-tehnički uslovi;
* dokaz o pravu svojine ili korišćenja na zemljištu, odnosno službenosti za najmanje dvije godine eksploatacije mineralne sirovine prema dinamici utvrđenoj koncesionim pravom;
* saglasnost organa državne uprave nadležnog za poslove zaštite životne sredine na elaborat procjene uticaja na životnu sredinu ili odluku da nije potrebno vršiti procjenu uticaja koje se izdaju u skladu sa posebnim propisom;
* vodoprivredna saglasnost na projekte kada eksploatacija mineralnih sirovina utiče na režim voda;
* saobraćajna saglasnost za pristup javnim saobraćajnicama;
* licenca za izvođenje radova;
* dokaz o plaćenoj naknadi za promjenu namjene korišćenja poljoprivrednog zemljišta.

Za izgradnju rudarskih objekata i postrojenja dostavlja se i dokumentacija u skladu sa propisima o građenju u zavisnosti od vrste objekta i utvrđenih uslova za izradu tehničke dokumentacije, a naročito sljedeće saglasnosti: elektro-energetska, zaštite na radu, sanitarna, protivpožarna, vodovodna, za priključenje na telekomunikacionu mrežu.

### Odobrenje za upotrebu rudarskih objekata

Izgrađeni rudarski objekti ili djelovi rudarskih objekata koji se mogu samostalno koristiti, prije početka korišćenja, podliježu tehničkom pregledu, koji obuhvata pregled: rudarskih i građevinskih radova, električnih postrojenja, uređaja i instalacija i rudarske opreme i postrojenja.

Tehničkim pregledom utvrđuje se usklađenost izvedenih radova sa tehničkom dokumentacijom na osnovu koje je izdato odobrenje za izvođenje radova, tehničkim propisima čija je primjena obavezna pri izgradnji rudarskih objekata i mjerama i normativima zaštite na radu i zaštite životne sredine. Troškove tehničkog pregleda snosi investitor.

Tehnički pregled i odobrenje za upotrebu rudarskih objekata ili dijela objekta vrši nadležni organ preko stručne komisije ili pravnog lica u skladu sa propisima o izgradnji objekata.

Ako je za izdavanje odobrenja za upotrebu rudarskih objekata posebnim zakonom propisana obaveza prethodnog pribavljanja saglasnosti ili dozvole drugih organa ili organizacija, uz zahtjev za izdavanje odobrenja podnosi se i saglasnost, odnosno, dozvola.

## HRONOLOGIJA IZRADE TEHNIČKE DOKUMENTACIJE I PRIBAVLJANJE ODOBRENJA I SAGLASNOSTI ZA IZVOĐENJE RUDARSKIH RADOVA

**Korak 1** Izdavanje Licence za izvođenje rudarskih radova;

**Korak 2** Izrada rudarskog projekta i njegova revizija

**Korak 3** Dobijanje odobrenja za eksploataciju mineralne sirovine na eksploatacionom polju;

**Korak 4** Dobijanje odobrenja za izvođenje radova po rudarskom projektu;

**Korak 5** Tehnički prijem rudarskih objekata.

# OSNOVNI ELEMENTI TENDERSKE DOKUMENTACIJE (JAVNI OGLAS,

# DOKUMENTACIJA VEZANA ZA PONUDU)

Tendersku dokumentaciju čine sljedeća dokumenta:

* Koncesioni akt;
* Dokumentacija vezana uz ponudu;
* Javni oglas;
* Uputstvo za podnošenje ponuda i
* Nacrt ugovora o koncesiji.

## 12.1 Dokumentacija koja se prilaže uz ponudu

Shodno članu 23 Zakona o koncesijama nepodobni da učestvuju na javnom nadmetanju za davanje koncesija su ponuđači:

1. nad kojima je pokrenut postupak stečaja u skladu sa zakonom kojim se uređuje stečaj;
2. koji su pravosnažnom presudom osuđeni za krivično djelo: kriminalnog udruživanja, stvaranje kriminalne organizacije; davanje mita; primanje mita; davanje mita u privrednom poslovanju; primanje mita u privrednom poslovanju; prevare; terorizma; finansiranje terorizma; terorističko udruživanje; učestvovanje u stranim oružanim formacijama; pranja novca; trgovine ljudima; trgovine maloljetnim licima radi usvojenja; zasnivanje ropskog odnosa i prevoz lica u ropskom položaju;
3. koji imaju neizmirene obaveze po osnovu plaćanja svih poreza i doprinosa u skladu sa propisima država u kojima imaju sjedišta;
4. sa kojima je zbog neispunjavanja obaveza raskinut ugovor o koncesiji zaključen u skladu sa ovim zakonom;
5. koji imaju obaveze po osnovu kazni izrečenih u krivičnom i prekršajnom postupku;
6. čiji podaci o poslovanju, svojini, finansijskim i fiskalnim evidencijama iz države u kojoj imaju sjedište, odnosno prebivalište, nijesu dostupni nadležnim organima Crne Gore;
7. čije je odgovorno lice odnosno njegov zakonski zastupnik pravosnažno osuđivan za krivično djelo iz tačke 2 ovog stava.

Izuzetno od tačke 3 ovog člana neće se smatrati da je ponuđač nepodoban da učestvuje na javnom nadmetanju za davanje koncesija, koji dokaže da nema obavezu plaćanja odnosno da mu je odobreno odlaganje plaćanja poreza i doprinosa, koje blagovremeno izvršava.

S tim u vezi, u cilju dokazivanja da je ponuđač podoban da učestvuje u postupku javnog nadmetanja, neophodno je dostaviti sljedeću dokumentaciju:

* Izvod iz sudskog, ili drugog odgovarajućeg registra države u kojoj ponuđač ima sjedište- dokaz izdaje CRPS;
* dokaz da protiv ponuđača nije pokrenut postupak stečaja - dokaz/potvrdu izdaje Privredni sud;
* dokaz da ponuđač, kao i odgovorno lice ponuđača, odnosno izvršni direktor I ovlašćeni zastupnik nisu pravosnažno osuđivani za krivično djelo kriminalnog udruživanja, stvaranje kriminalne organizacije; davanje mita; primanje mita; davanje mita u privrednom poslovanju; primanje mita u privrednom poslovanju; prevare; terorizma; finansiranje terorizma; terorističko udruživanje; učestvovanje u stranim oružanim formacijama; pranja novca; trgovine ljudima; trgovine maloljetnim licima radi usvojenja; zasnivanje ropskog odnosa i prevoz lica u ropskom položaju – dokaz/potvrdu izdaje Ministarstvo pravde, ljudskih i manjinskih prava, a za fizička lica dokaz/potvrdu izdaje nadležni Osnovni sud;
* dokaz da je ponuđač izmirio obaveze po osnovu svih poreza i doprinosa u skladu sa propisima država u kojima imaju sjedišta– dokaz/e izdaje/u poreski organ/i uprave na državnom i lokalnom nivou;
* dokaz da ponuđač nema raskinut ugovor o koncesiji zbog neispunjenja obaveza – dokaz izdaje Komisija za koncesije;
* dokaz da ponuđač nema neizmirenih obaveza po osnovu kazni izrečenih u krivičnom ili prekršajnom postupku - dokaz/potvrdu izdaje Ministarstvo pravde,ljudskih i manjinskih prava .

Navedeni dokazi ne smiju biti stariji od 60 (šezdeset) dana od dana otvaranja dostavljenih ponuda.

Ukoliko država u kojoj ponuđač ima sjedište ne izdaje navedene dokaze, ovi dokazi mogu biti zamijenjeni izjavom ponuđača pod krivičnom i materijalnom odgovornošću, odnosno ukoliko u državi u kojoj je sjedište ponuđača nema zakonskih odredbi koje se tiču izjava pod krivičnom i materijalnom odgovornošću, izjavom datom pred nadležnim sudskim ili upravnim organom ili notarom.

U slučaju da Ponuđač nastupa kao konzorcijum kompanija, onda je za svakog člana konzorcijuma neophodno dostaviti dokaze kojima se potvrđuje da je član podoban da učestvuje u postupku javnog nadmetanja, kao i ugovor o konzorcijumu, koji izričito predviđa:

* da će svi članovi konzorcijuma biti solidarno odgovorni za izvršenje Ugovora u skladu sa njegovim uslovima;
* procenat učešća u konzorcijumu;
* obaveze svakog člana konzorcijuma i
* ovlašćenje jednog člana koji će istupati u ime konzorcijuma.

Vlasnička struktura u koncesionom društvu mora odgovarati procentu učešća članova u konzorcijumu utvđenom prilikom podnošenja ponude i ista se ne može mijenjati bez saglasnosti koncedenta.

Pored navedenog, ponuđač je dužan dostaviti i:

* Bankarsku garanciju ponude u skladu sa Uputstvom za podnošenje ponuda i
* Popunjeni Obrazac iz Uputstva za podnošenje ponuda.

## 12.2 Javni oglas

Javni oglas, u skladu sa odredbom člana 21 Zakona o koncesijama, objavljuje se u “Službenom listu Crne Gore”, najmanje u jednom dnevnom štampanom mediju koji se distribuira na teritoriji cijele Crne Gore i na Internet stranici nadležnog organa, odnosno, u ovom slučaju Ministarstva kapitalnih investicija.

Javni oglas za dodjelu predmetne koncesije sadrži sljedeće:

* opis predmeta koncesije, granice istražno-eksploatacionog prostora;
* osnovne elemente Koncesionog akta;
* adresu i rok za dostavljanje ponude na Javni oglas;
* kriterijume za učešće na Javnom oglasu;
* pravila prema kojima se Javni oglas sprovodi;
* način dostavljanja ponude;
* moguće vrijeme posjete lokacije na kojoj će se vršiti koncesiona djelatnost
* datum, vrijeme i mjesto otvaranja prispjelih ponuda na Javni oglas;
* rok u kome se ponuda na Javni oglas može povući;
* određivanje vrste ponude (tehničke i finansijske ili samo finansijske ponude);
* podatke o visini i obliku depozita i garancije i perioda za koji se traže;
* uslove, rok i način vraćanja depozita i garancije;
* ime lica zaduženog za davanje relevantnih informacija u postupku Javnog oglasa;
* vrijeme i mjesto na kojem se može preuzeti Koncesioni akt i Tenderska dokumentacija, kao i cijena Tenderske dokumentacije u visini troškova njene izrade.

Javni oglas, nakon objavljivanja, nadležni organ može izmijeniti, osim elemenata utvrđenih Koncesionim aktom. Izmjena Javnog oglasa se objavljuje na način na koji je objavljen osnovni tekst Javnog oglasa, s tim što se rok za dostavljanje ponuda produžava za vrijeme koje je proteklo od dana objavljivanja Javnog oglasa.

## 12.3 Ugovor o koncesiji

Sastavni dio Tenderske dokumentacije je i Nacrt ugovora o koncesiji, koji je dat kao Prilog Koncesionog akta.

## 12.4 Uputstvo za podnošenje ponuda

Sastavni dio Tenderske dokumentacije je i Uputstvo za podnošenje ponuda, koje je dato kao Prilog Koncesionog akta.

# SPISAK PROPISA KOJI SE PRIMJENJUJE U POSTUPKU DAVANJA KONCESIJE I

# U VRŠENJU KONCESIONE DJELATNOSTI

Propisi koji se primijenjuju u postupku davanja koncesije i vršenja koncesione djelatnosti:

* Zakon o koncesijama (“Sl. list CG”, br. 8/09 i 73/19);
* Uredba o bližem načinu sprovođenja postupka javnog nadmetanja u otvorenom i dvostepenom postupku davanja koncesije (“Sl. list CG”, br. 8/09);
* Zakon o rudarstvu („Sl. list CG“, br. 65/08, 74/10 i 040/11);
* Zakon o geološkim istraživanjima (‘’Sl. list RCG’’, br. 28/93, 27/94, 42/94 i 26/07 i „Sl. list CG“, br. 28/11);
* Zakon o zaštiti i zdravlju na radu („Sl. list CG“, br. 34/14 i 44/18);
* Zakon o planiranju prostora i izgradnji objekata (“Sl. list CG”, br. 64/17, 44/18, 63/18, 11/19 i 82/20);
* Zakon o procjeni uticaja na životnu sredinu („Sl. list RCG“, br. 75/18);
* Zakon o zaštiti prirode („Sl. list CG“, br. 54/16 i 18/19);
* Zakon o životnoj sredini („Sl. list CG“, br. 52/16 i 73/19);
* Zakon o zaštiti kulturnih dobara Crne Gore („Sllist CG“, br. 49/10, 40/11, 44/17 i 18/19);
* Zakon o državnoj imovini (“Sl. list CG”, br. 21/09 i 40/11);
* Uredba o kriterijumima i načinu obračuna iznosa minimalne koncesione naknade za ustupanje prava na istraživanje i eksploataciju mineralnih sirovina („Sl. list CG“, br. 37/11 i 40/16);
* Uredba o visini sredstava za sanaciju i rekultivaciju prostora na kojem se izvode rudarski radovi, način obračunavanja, plaćanja i korišćenja tih sredstava („Sl. list CG“, br. 51/11);
* Pravlnik o klasifikaciji, kategorizaciji i proračunu rezervi čvrstih mineralnih sirovina i vođenju evidencije o njima („Sl. list SFRJ“, br. 53/79);
* Pravilnik o rudarskim mjerenjima („Sl. list RCG“, br. 26/94);
* Pravilnik o izradi projekata geoloških istraživanja („Sl. list SRCG“, br. 9/85 i 16/85);
* Pravilnik o sadržini rudarskih projekata („Sl. list CG“, br. 74/09);
* Pravilnik o sadržaju zahtjeva i dokumentaciji za izdavanje dozvole za preradu i/ili zbrinjavanje otpada iz rudarstva ("Službeni list Crne Gore", br. 78/16)
* Pravilnik o tehničkim normativima za površinsku eksploataciju lokaliteta mineralnih sirovina („Sl. list SFRJ“, br. 62/87);
* Uredba o načinu utvrđivanja naknade za korišćenje nepokretnosti u državnoj imovini („Sl. list CG“, br. 132/21).
* Uputstvo o izradi godišnjeg tehničkog izvještaja i godišnjeg finansijskog izvještaja o poslovanju koncesionara koji imaju pravo na eksploataciju mineralnih sirovina („Sl. list RCG“, br. 10/95) i
* ostali propisi

**Napomena**

Prikazani parametri i podaci predstavljaju samo okvirnu ocjenu ekonomske opravdanosti investicije i nijesu garancija investitorima na osnovu koje imaju pravo na bilo kakvu štetu, već ponuđač prihvata kompletan rizik prilikom podnošenja ponude.

**P R I L O Z I**

**1.**  Nacrt Ugovora

* Prilog 1 – obrazac bankarske garancije za fazu detaljnih geoloških istraživanja
* Prilog 2 – obrazac bankarske garancije za ispunjavanje ugovornih obaveza
* Prilog 3 – obrazac bankarske garancije za rekultivaciju
* Prilog 4- Tehnički izvještaj sa koordinatama graničnih tačaka perspektivnog prostora

“Milošev krš”.

**2.** Prilozi i uputstva

* Obrazac A – Podaci o ponuđaču
* Obrazac B – Tehnička ponuda
* Obrazac C – Forma bankarske garancije za ponudu
* Prilog 5 – Uputstvo za podnošenje ponuda

**3.** Javni poziv